VENDIM
Nr. 95, datë 3.3.2020
AUTORIZIM I NDIHMËS SHTETËRORE PËR ZBATIMIN E PROJEKTIT TË GAZSJELLËSIT TRANS ADRIATIK
Komisioni i Ndihmës Shtetërore me pjesëmarrjen e:

- Znj. Anila Denaj

kryetare; 
- Znj. Mimoza Dhëmbi 
anëtare;  

- Znj. Etleva Haka

anëtare; 

- Znj. Mirjana Zisi

anëtare.

- Z. Ahmet Mançellari
anëtar;

Në mbledhjen e tij të datës 3.3.2020, shqyrtoi masën e sipërpërmendur, të njoftuar nga Ministria e Infrastrukturës dhe Energjisë dhe vendosi të konsiderojë ndihmën në përputhje me legjislacionin për ndihmën shtetërore. 
I. PROCEDURA

1. Me shkresën nr. 4461, datë 2.10.2019, Ministria e Infrastrukturës dhe Energjisë në bazë të shkronjës “g”, pika 2.1, “Data e hyrjes në fuqi”, të ligjit nr. 53/2017 “Për ratifikimin e marrëveshjes së ndryshimit ndërmjet Republikës së Shqipërisë, duke vepruar nëpërmjet Këshillit të Ministrave, dhe Trans Adriatic Pipeline AG, lidhur me Marrëveshjen me Qeverinë e Vendit Pritës”, paraqiti kërkesën për marrjen e Autorizimit të Ndihmës Shtetërore pranë Komisionit të Ndihmës shtetërore.
II. PËRSHKRIMI I MASËS
2. Në bazë të shkronjës “d”, të ligjit nr. 116/2013 “Për ratifikimin e Marrëveshjes me Qeverinë e Vendit Pritës ndërmjet Republikës së Shqipërisë, duke vepruar nëpërmjet Këshillit të Ministrave, dhe Trans Adriatik Pipeline AG, lidhur me Projektin e Gazsjellësit Trans Adriatik (Projekti TAP), si dhe të Marrëveshjes ndërmjet Republikës Së Shqipërisë, përfaqësuar nga Këshilli i Ministrave, dhe Trans Adriatik Pipeline AG, në lidhje me projektin e Gazsjellësit Trans Adriatik (projekti Tap)”, është parashikuar se:

“Pavarësisht sa më sipër, Palët kanë vijuar me nënshkrimin e MQP-së dhe Shteti do të vijojë më tej me ratifikimin e MQP-së nga Parlamenti Shqiptar, duke marrë në konsideratë faktin që nëse do të jetë e nevojshme, MQP-ja do të ndryshohet nga Palët në përputhje me këtë Marrëveshje, me qëllim përafrimin e saj me MQP-në e Greqisë për sa u përket çështjeve specifike financiare”.

3. Në përputhje me shkronjën “g”, pika 2.1, “Data e hyrjes në fuqi”, të ligjit nr. 53/2017, “Për ratifikimin e Marrëveshjes së ndryshimit ndërmjet Republikës së Shqipërisë, duke vepruar nëpërmjet Këshillit të Ministrave, dhe Trans Adriatic Pipeline AG, lidhur me Marrëveshjen me Qeverinë e Vendit Pritës”, kërkohet autorizimi i Komisionit të Ndihmës Shtetërore, me qëllim hyrjen në fuqi të Marrëveshjes së ndryshimit.
4. Qëllimi i Marrëveshjes së ndryshimit është zbatimi i detyrimeve të Palëve, sipas Marrëveshjes krahasuese në lidhje me ndryshimet e kërkuara. 
III. BAZA LIGJORE
- Ligji nr. 116, datë 15.4.2013, “Për ratifikimin e marrëveshjes me Qeverinë e Vendit Pritës ndërmjet Republikës së Shqipërisë, duke vepruar nëpërmjet Këshillit të Ministrave, dhe Trans Adriatik Pipeline AG, lidhur me projektin e Gazsjellësit Trans Adriatik (projekti TAP), si dhe të marrëveshjes ndërmjet Republikës së Shqipërisë, përfaqësuar nga Këshilli i Ministrave dhe Trans Adriatik Pipeline AG, në lidhje me projektin e Gazsjellësit Trans Adriatik (projekti TAP)”.

- Ligjit nr. 53/2017 “Për ratifikimin e Marrëveshjes së ndryshimit ndërmjet Republikës së Shqipërisë, duke vepruar nëpërmjet Këshillit të Ministrave dhe Trans Adriatik Pipeline AG, lidhur me Marrëveshjen me Qeverinë e Vendit Pritës.
IV. KOHËZGJATJA 
Në bazë të pikës 7, të shtojcës 1, “Ndryshimet në Marrëveshjen me Qeverinë Pritëse”, të ligjit nr. 53/2017, “Për ratifikimin e marrëveshjes së ndryshimit ndërmjet Republikës së Shqipërisë, duke vepruar nëpërmjet Këshillit të Ministrave dhe Trans Adriatic Pipeline AG, lidhur me marrëveshjen me Qeverinë e Vendit Pritës”, është përcaktuar se:

 “Neni 24.5 hiqet dhe nenet e përcaktuara më poshtë shtohen si nene 24.5–24.8 të MQP-së, dhe paragrafët e tjerë brenda nenit 24 (Taksat) (dhe çdo referim tjetër në MQP tek ato nene) rinumërohen përkatësisht.

Zbatimi tek Investitori i Projektit

24.5 Në bazë të Nenit 24.6 dhe përveç kur parashikohet shprehimisht ndryshe ose lejohet nga kjo Marrëveshje, ligji i Taksave të Shtetit:

a. në fuqi në Datën e Nënshkrimit, përveç në lidhje me normën e TVSH-së (Kodi i Taksave të Datës së Nënshkrimit) do të jetë i vlefshëm dhe do të zbatohet tek Investitori i Projektit deri më dhe duke përfshirë Datën DOT, të Vitit të Dhjetë;

b. në fuqi në datën pas Datës DOT, të Vitit të Dhjetë, përveç në lidhje me Nnormën e TVSH-së (Kodi i Taksave të Periudhës së Dytë) do të jetë e vlefshme dhe do të zbatohet tek Investitori i Projektit nga dita e nesërme e Datës DOT, të Vitit të Dhjetë, deri më dhe duke përfshirë Datën DOT, të Vitit të Njëzetë (Periudha e Dytë e Taksave); dhe

c. në fuqi në ditën e nesërme pas Datës DOT, të Vitit të Njëzetë, përveç në lidhje me normën e TVSH- së (Kodi i Taksave të Periudhës se Tretë), do të jetë e vlefshme dhe do të zbatohet tek Investitori i Projektit nga dita e nesërme e Datës DOT, të Vitit të Njëzetë, deri dhe duke përfshirë Datën DOT, të Vitit të Njëzet e Pestë (Periudha e Tretë e Taksave), në secilin rast, duke përjashtuar të gjitha Taksat e tjera gjatë periudhës përkatëse.

Sa më lart kohëzgjatja e zbatimit të Marrëveshjes së Ndryshimit ndërmjet Republikës së Shqipërisë, duke vepruar nëpërmjet Këshillit të Ministrave, dhe Trans Adriatic Pipeline AG, lidhur me Marrëveshjen me Qeverinë e Vendit Pritës, të miratuar me ligjin nr. 17/2017, do të jetë 25 vite nga fillimi i operacioneve tregtare.

V. FORMA E MBËSHTETJES 
Në bazë të 7, të shtojcës 1, “Ndryshimet në Marrëveshjen me Qeverinë Pritëse”, të ligjit nr. 53/2017, “Për ratifikimin e Marrëveshjes së Ndryshimit ndërmjet Republikës së Shqipërisë, duke vepruar nëpërmjet Këshillit të Ministrave, dhe Trans Adriatic Pipeline AG, lidhur me Marrëveshjen me Qeverinë e Vendit Pritës”, është përcaktuar se:
- 24.7. Për çdo vit të Periudhës së Dytë të Taksave:

a) Investitori i Projektit duhet që brenda 30 ditësh pas depozitimit të deklarimit të të ardhurave vjetore në lidhje me vitin përkatës, të pajisë Shtetin me një raport ku përcaktohen:

i. të gjitha taksat që janë paguar nga Selia e Përhershme në Shtet gjatë atij viti në përputhje me Kodin e Taksave të Periudhës së Dytë (Shuma e Paguar e Periudhës së Dytë);

ii. të gjitha taksat që duhet të ishin paguar nga Selia e Përhershme në Shtet gjatë atij viti, nëse Kodi i taksave të Datës së Nënshkrimit do të ishte hartuar (Shuma SD e Periudhës së Dytë); dhe

iii. një krahasim midis Shumës së Paguar të Periudhës së Dytë dhe Shumës SD të Periudhës së Dytë; dhe

b) nëse në lidhje me vitin përkatës:

i. Shuma e Paguar e Periudhës së Dytë është më pak se Shuma SD e Periudhës së Dytë, me më shumë se 5.2 % të SD, Investitori i Projektit duhet t’i paguajë Shtetit shumën që është në kalim të kufirit 5.2 %, brenda 60 ditësh nga data e raportit të Investitorit të Projektit, sipas nenit 24.7(a); ose

ii. Shuma e Paguar e Periudhës së Dytë është më e madhe se Shuma SD e Paguar e Periudhës së Dytë, me më shumë se 5.2 % të të Ardhurave të Tatueshme SD, Shteti duhet t’i paguajë Investitorit të Projektit shumën që është në kalim të kufirit 5.2 % brenda 60 ditësh nga data e raportit të Investitorit të Projektit, sipas nenit 24.7(a).

- 24.8. Për secilin vit të Periudhës së Tretë të Taksave:

a) Investitori i Projektit duhet që brenda 30 ditësh pas depozitimit të deklarimit të të ardhurave vjetore në lidhje me vitin përkatës, të pajisë Shtetin me një raport ku përcaktohen:

i. të gjitha taksat që janë paguar nga Selia e Përhershme në Shtet gjatë atij viti në përputhje me Kodin e Taksave të Periudhës së Tretë (Shuma e Paguar e Periudhës së Tretë);

ii. të gjitha taksat që duhet të ishin paguar nga Selia e Përhershme në Shtet gjatë atij viti, nëse Kodi i Taksave të Datës së Nënshkrimit do të ishte hartuar (Shuma SD e Periudhës së Tretë); dhe

iii. një krahasim midis Shumës së Paguar të Periudhës së Tretë dhe Shumës SD të Periudhës së Tretë; dhe

b) nëse në lidhje me vitin përkatës:

i) Shuma e Paguar e Periudhës së Tretë është më pak se Shuma SD e Periudhës së Tretë me më shumë se 5.2% të të Ardhurave të Tatueshme SD, Investitori i Projektit duhet t’i paguajë Shtetit shumën që është në kalim të kufirit 5.2%, brenda 60 ditëve nga data e raportit të Investitorit të Projektit, sipas nenit 24.8(a); ose

ii) Shuma e Paguar e Periudhës së Tretë është me e madhe se Shuma SD e Paguar e Periudhës së Tretë me më shumë se 5.2% të të Ardhurave të Tatueshme SD, Shteti duhet t’i paguajë Investitorit të Projektit shumën që është në kalim të kufirit 5.2%, brenda 60 ditëve nga data e raportit të Investitorit të Projektit, sipas nenit 24.8(a).

Sa më lart, kushtet e zbatimit të skemës së normës së tatimit mbi fitimin janë dakordësuar në Marrëveshjen e Ndryshimit për të “ngrirë” dispozitat e Marrëveshjes për periudhën e zbatimit të projektit në tri periudha kohore: 
1. Ligji i Taksave të Shtetit në fuqi në Datën e Nënshkrimit, përveç në lidhje me normën e TVSH-së (Kodi i Taksave të Datës së Nënshkrimit) do të jetë i vlefshëm dhe do të zbatohet tek Investitori i Projektit deri më dhe duke përfshirë Datën e DOT të Vitit të Dhjetë.
2. Midis vitit të 10-të dhe vitit të 20-të të kohës së operacioneve tregtare, do të konsiderohet si Periudha e Dytë e Taksave. Megjithatë nëse në secilën prej ndonjërës prej këtyre viteve, Shuma e Paguar e Periudhës së Dytë është më pak se Shuma SD e Periudhës së Dytë me më shumë se 5.2 % të SD, Investitori i Projektit duhet t’i paguajë Shtetit shumën që është në kalim të kufirit 5.2 % dhe nëse Shuma e Paguar e Periudhës së Dytë është më e madhe se Shuma SD e Paguar e Periudhës së Dytë me më shumë se 5.2 % të të Ardhurave të Tatueshme SD, Shteti duhet t’i paguajë Investitorit të Projektit shumën që është në kalim të kufirit 5.2 %.

3. Midis vitit të 20-të dhe vitit të 25-të të kohës së ushtrimit të aktivitetit ekonomik, do të konsiderohet si Periudha e Tretë e Taksave. Megjithatë nëse në secilën prej ndonjërës prej këtyre viteve, norma e tatim mbi të ardhurat që paguhet do të jetë 5.2 më e lartë apo 5.2 % më e ulët se shuma e tatimit që duhet të ishte paguar, duhet të kryhet një pagesë (si shteti ndaj investitorit apo investitori ndaj shtetit). Pra diferenca zbret në 5.2 %.

Pra, për Periudhën e Dytë dhe të Tretë të Taksave , norma e tatimit mbi të ardhurat që paguhet do të jetë 5.2% më e lartë, apo 5.2% më e ulët, se shuma e tatimit që duhet të ishte paguar, duke u kryer një pagesë (shteti ndaj investitorit apo investitori ndaj shtetit). Pra diferenca zbret në 5.2 %.

VI. VLERËSIMI 

1. Ekzistenca e ndihmës shtetërore
1. Neni 4, i ligjit nr. 9374, datë 21.4.2005 “Për ndihmën shtetërore”, i ndryshuar parashikon se:
“Përveç rasteve të parashikuara ndryshe në këtë ligj, ndalohet çdo ndihmë e dhënë nga burimet shtetërore, në çfarëdolloj forme, e cila, në mënyrë të drejtpërdrejtë ose të tërthortë, shtrembëron ose kërcënon të shtrembërojë konkurrencën duke dhënë përparësi për një ose disa ndërmarrje të caktuara ose për prodhimin e produkteve të caktuara.” 

2. Mbështetur në marrëveshjen e ndryshimit, TAP-i mund të vazhdojë të paguajë normën e tatimit të fitimit në fuqi që prej fillimit të operimit të gazësjellësit sipas një skenari kur norma e tatimfitimit të jetë rritur, duke rezultuar në të ardhura të munguara në buxhetin e shtetit. Në këtë mënyrë skema e regjimit fiskal të tatimit mbi fitimin të parashikuar në ligjin nr. 53/2017 financohet, nga burimet e shtetit.

3. Skema e regjimit fiskal të tatimit mbi fitimin të parashikuar në ligjin nr. 53/2017, i ofron TAP-it një avantazh, i cili konsiston në mundësinë e zgjedhjes së një regjimi të qëndrueshëm tatimor për një periudhë të paracaktuar brenda kufijve të caktuar. Skema nuk ofrohet për ndërmarrjet e tjera, prandaj masa është selektive.

4. Masa gjithashtu kërcënon të shtrembërojë konkurrencën dhe ka potencial të ndikojë në tregti, pasi lidhet me funksionimin e një linje të transmetimit ndërkufitar të gazit natyror midis tre shteteve të rajonit.

Mbështetur në vlerësimet e mësipërme, në bazë të nenit 4, të ligjit nr. 9374, datë 21.4.2005, “Për ndihmën shtetërore”, të ndryshuar, Komisioni i Ndihmës Shtetërore vlerëson se skema e ndihmës shtetërore për zbatimin e projektit të gazsjellësit Trans Adriatik, përfshihet në rastet e parashikuara ndryshe në këtë ligj, dhe përbën ndihmë shtetërore, e cila është e lejueshme në bazë të shkronjës “b”, të nenit 13, të ligjit nr. 9374, datë 21.4.2005, “Për ndihmën shtetërore”, të ndryshuar.
2. Përputhshmëria me nenin 13 (b), të ligjit nr. 9374, datë 21.4.2005, “Për ndihmën shtetërore”, i ndryshuar
Komisioni konsideron se vlerësimi i përputhshmërisë së masës kërkon një vlerësim të kontributit të projektit në zhvillimin e tregut të gazit në Shqipëri, dhe për këtë arsye duhet të bazohet në mënyrë të drejtpërdrejt në nenin 13, shkronja “b”, të ligjit për ndihmën shtetërore nr. 9379/2005, i cili parashikon se ndihma mund të lejohet nëse “nxit realizimin e një projekti të rëndësishëm për Republikën e Shqipërisë ose jepet për të mënjanuar situata të rënda në ekonominë e Republikës së Shqipërisë”, sepse: 

- projekti do të kontribuojë në diversifikimin e mëtejshëm të burimeve të furnizimit me energji, duke transportuar gaz nga rajoni i Detit Kaspik drejt perëndimit;

- konkurrenca në tregun rajonal të gazit do të rritet për shkak të ofertës së shtuar të gazit dhe rrugës së re të transmetimit;

- ndërtimi i gazsjellësit kërkon investime të konsiderueshme gjatë disa viteve përpara se të gjenerohen të ardhura. Projekti do të financohet tërësisht nga investimet private dhe do të gjenerojë të ardhura në Shqipëri, nga tarifat e paguara nga klientët që do të transportojnë gaz në tubacion; 
- ndihma është në formën e një regjimi specifik tatimor që, varësisht nëse niveli i taksave rritet ose ulet, do të bëjë që TAP-i të paguajë më shumë ose më pak taksa sesa do të paguante pa ndihmën shtetërore. Nëse norma e tatimit mbi fitimin rritet, ndihma do të kufizohet në përfitimin minimal tatimor për TAP-in;

- objektivi kryesor i ndihmës është zhvillimi i sistemit të transmetimit të gazit dhe ndërlidhja e saj me vendet e rajonit, duke kontribuar në përmirësimin e infrastrukturës bazë për funksionimin e tregut të brendshëm të gazit në Shqipëri dhe në rajon. 
Sa më sipër, Komisioni arrin në përfundimin se masa e ndihmës, e cila mbështet ndërtimin e gazsjellësit Trans Adriatik, një projekt i cili kontribuon në realizimin e interkoneksionit të gazit të prodhuar në Shah Denis II, Azerbajxhan për t’u shpërndarë dhe avancuar nëpërmjet Greqisë drejt Italisë dhe vendeve të tjera të Evropës, nxit realizimin e një projekti të rëndësishëm me interes të përbashkët në një mënyrë të nevojshme dhe proporcionale dhe për këtë arsye është në përputhje me nenin 13, shkronja “b”, të ligjit nr. 9374, datë 21.4.2005, “Për ndihmën shtetërore”, të ndryshuar.

PËR KËTO ARSYE:

Komisioni i Ndihmës Shtetërore, në bazë të neneve 4, 13, 17, 22 dhe 31, të ligjit nr. 9374, datë 21.4.2005, “Për ndihmën shtetërore”, të ndryshuar: 

VENDOSI:

1. Të autorizojë ndihmën shtetërore për zbatimin e projektit të gazsjellësit Trans Adreatik (projekti TAP), të parashikuar në ligjin nr. 116/2013, “Për ratifikimin e Marrëveshjes me Qeverinë e Vendit Pritës ndërmjet Republikës së Shqipërisë, duke vepruar nëpërmjet Këshillit të Ministrave, dhe Trans Adriatik Pipeline AG, lidhur me Projektin e Gazsjellësit Trans Adriatik (projekti Tap), si dhe të Marrëveshjes ndërmjet Republikës Së Shqipërisë, përfaqësuar nga Këshilli i Ministrave, dhe Trans Adriatik Pipeline AG, në lidhje me Projektin e Gazsjellësit Trans Adriatik (projekti TAP)”, mbështetur në nenin 13, pika 2, të ligjit nr. 9374, datë 21.4.2005, “Për ndihmën shtetërore”, të ndryshuar, sepse skema nxit realizimin e një projekti të rëndësishëm për Republikën e Shqipërisë.
2. Ministria e Infrastrukturës dhe Energjisë, të monitorojë zbatimin e skemës së tatimit mbi fitimin për TAP AG, për të siguruar që ndihma është e kufizuar në minimumin e nevojshëm dhe të njoftojë pranë Komisionit të Ndihmës Shtetërore çdo ndryshim të skemës së njoftuar. 

3. Ky vendim të botohet në Fletoren Zyrtare. 

KRYETAR 
Anila Denaj 

